BERETNING om regnskab for og forvaltning af Det Europæiske Center for Udvikling af Erhvervsuddannelse (Thessaloniki-Centret) for det regnskabsår, der afsluttedes pr. 31. december 1997, med svar fra Det Europæiske Center for Udvikling af Erhvervsuddannelse (98/C 406/01)

REGNSKABET FOR DET EUROPÆISKE CENTER FOR UDVIKLING AF ERHVERVSUDDANNELSE FOR REGNSKABSÅRET 1997

1. Denne beretning afgives til Rådet og Europa-Parlamentet i overensstemmelse med artikel 12 i Rådets forordning (EØF) nr. 337/75 (1), som ændret ved Rådets forordning (EØF) nr. 1946/93 (2).

2. Retten har revideret Det Europæiske Center for Udvikling af Erhvervsuddannelses regnskab for regnskabsåret, der afsluttedes pr. 31. december 1997. Centrets bestyrelse er i overensstemmelse med artikel 18, stk. 1, i Rådets forordning (EØF) nr. 1416/76 (3), som ændret ved Rådets forordning (EØF) nr. 1948/93 (4), ansvarlig for budgettets gennemførelse. Dette indebærer, at bestyrelsen skal udarbejde og opstille regnskabet (5) i overensstemmelse med de interne finansielle bestemmelser, der er fastsat i artikel 65, 67 og 68 i Rådets forordning (EØF) nr. 1948/93 om ændring af Rådets forordning (EØF) nr. 1416/76. Revisionsretten skal i henhold til artikel 188 C i traktaten om oprettelse af Det Europæiske Fællesskab revidere regnskabet.

3. Revisionen er gennemført i overensstemmelse med de retningslinjer og standarder, der gælder for Rettens revision. Disse er udarbejdet på grundlag af almindeligt anerkendte internationale revisionsnormer og tilpasset, så de tager højde for de særlige forhold, der karakteriserer Fællesskabet. Revisionen omfattede stikprøver af regnskabsregistreringerne og andre revisionshandlinger, der skønnedes nødvendige under de givne omstændigheder. Revisionen gav Retten tilstrækkeligt grundlag for nedenstående erklæring.

4. Revisionen har givet Retten rimelig sikkerhed for, at regnskaberne for det regnskabsår, der afsluttedes pr. 31. december 1997, er rigtige, og at de underliggende transaktioner som helhed betragtet er lovlige og formelt rigtige.

VÆSENTLIGSTE BEMÆRKNINGER I TILKNYTNING TIL REVISIONSERKLÆRINGEN

Indledning

Baggrund

5. Det Europæiske Center for Udvikling af Erhvervsuddannelse (CEDEFOP) blev oprettet ved Rådets forordning EØF nr. 337/75 som et satellitorgan i Det Europæiske Fællesskab med den opgave at fremme erhvervsuddannelserne på fællesskabsplan. Centret startede sin virksomhed i Berlin i 1976 og flyttede til Thessaloniki i 1995.

6. I henhold til den samme forordning er dets opgave at »bistå Kommissionen for på fællesskabsplan at fremme og udvikle grundlæggende og efterfølgende erhvervsuddannelse«, at medvirke til »gennemførelse af en fælles politik for erhvervsuddannelse« og især at fremme »udveksling af oplysninger og erfaringer«. Centrets vigtigste opgaver på erhvervsuddannelsesområdet er at »tilvejebringe . . . dokumentation«, at »bidrage til udvikling og samordning af forskningen«, at »sikre udbredelse af nyttigt dokumentationsmateriale og oplysninger og tilskynde til samordnet behandling af problemerne i forbindelse med erhvervsuddannelse« (navnlig tilnærmelse af de erhvervsmæssige uddannelsesniveauer og gensidig anerkendelse af certifikater) og at »være mødested for alle de implicerede parter«.

Revisionens omfang

7. Retten foretog finansiel revision af regnskaberne for 1997 og undersøgte centrets beslutninger vedrørende de midlertidige lokaler og den permanente bygning og personalet.

Finansielle data

8. Tabel 1 og 2 er oversigter over centrets regnskab. I tabel 3 i denne beretning vises udnyttelsen af bevillingerne for 1997 og af de fra 1996 fremførte bevillinger. De disponible bevillinger for regnskabsåret 1997 androg 14,5 mio. ECU. Der er afholdt betalinger for 9,1 mio. ECU i henhold til indgåede forpligtelser, og 4,8 mio. ECU er fremført til regnskabsåret 1998. Det resterende beløb på 0,6 mio. ECU er bortfaldet. Af de fra det foregående år fremførte bevillinger er der afholdt betalinger for 1,9 mio. ECU, og 0,2 mio. ECU er bortfaldet.

Væsentligste bemærkninger om budgetgennemførelsen

Funktionsadskillelse

9. Centret har indført tilfredsstillende procedurer for adskillelsen af funktionerne som anvisningsberettiget, regnskabsfører og forskudsbestyrer. Centret har endvidere til hensigt at installere et edb-regnskabssystem, der er særligt tilpasset til dets behov. Ifølge centret vil dette edb-system være kompatibelt med SINCOM 2, men det vil også være mere fleksibelt. Centret hævder, at SINCOM 2 anvendt alene ikke egner sig til satellitorganer, og at det ville medføre yderligere udgifter til personale, hvis det skulle anvendes lokalt.

Forskudsforvaltning

10. I 1997 blev 60 % af betalingerne mod 74 % i 1996 afholdt over forskudsforvaltningen uden finansinspektørens forudgående påtegning. Dette fald skyldes centrets indsats som følge af Rettens bemærkninger sidste år (6).

11. Betalinger vedrørende seks budgetposter blev afholdt over forskudsforvaltningen, selv om disse poster ikke var omfattet af den bestyrelsesbeslutning, hvori det er defineret, hvilke udgifter der kan afholdes via forskudsforvaltningen. Da disse budgetposter ikke vedrører hastende, løbende eller mindre udgifter, hvor der er relativ begrænset risiko for uregelmæssigheder, henstilles det, at sådanne betalinger ikke afholdes over forskudsforvaltningen.

Bevillingsoverførsler

12. De samlede bevillingsoverførsler mellem forskellige budgetposter i 1997 androg 758 200 ECU (5 % af det oprindelige budget). Det er en nedgang i forhold til 1995, hvor de androg 891 600 ECU.

13. Bevillingsoverførslerne blev foretaget inden for afsnit 1 »Personaleudgifter«. Det skal især bemærkes, at 239 500 ECU blev overført fra budgetpost 1100 »Grundløn«, og at hovedparten heraf, 214 000 ECU, blev tildelt budgetposterne under artikel 118 »Godtgørelser og udgifter i forbindelse med tiltræden og udtræden af tjenesten samt forflyttelse«. Dette afspejler, at et stort antal medarbejdere er blevet udskiftet i løbet af regnskabsåret.

Fremførsler og bortfald af bevillinger

14. I 1997 er der fremført væsentligt flere bevillinger end året før. Næsten 63 % af de endelige bevillinger for 1997 blev udbetalt i 1997 mod 77 % i 1996. Af de indgåede forpligtelser blev 33 % fremført til 1998 (14 % i 1996). 4 % af bevillingerne bortfaldt mod 9 % i 1996. I tabel 4 vises fremførslerne fra det oprindelige budget for 1997 fordelt på afsnit og den senere udnyttelse af dem. Stigningen skyldes især, at et beløb på 1,7 mio. ECU svarende til den tredje rate af betalingen for opførelsen af den permanente bygning, som skulle have været betalt i 1997, ikke blev det.

Væsentligste bemærkninger om forvaltningsregnskabet og balancen

Indtægter

15. EU-tilskuddet til centret i 1997 var på 14,3 mio. ECU. Centret anmodede faktisk om - og modtog - 9,5 mio. ECU i 1997 og 4 mio. ECU i 1998.

16. I 1997 betalte Norge, den eneste stat, der ikke er medlem af EU, centret 126 282 ECU for sin deltagelse i arbejdsprogrammet.

Udgifter

17. Revisionen af betalingstransaktioner afslørede svagheder på en række områder, hvoraf de vigtigste er:

a) kravet om, at der skal afholdes udbud eller indhentes flere tilbud, var ikke altid overholdt, hvilket Retten allerede bemærkede sidste år (7)

b) i forbindelse med visse former for administrative udgifter havde leverandørerne ikke altid forelagt det i henhold til de lokale regler for skatter og afgifter fornødne dokument (f. eks. en faktura attesteret af skattemyndighederne)

c) der findes ingen kort- eller mellemlangsigtet plan for anlægsudgifter og eksterne tjenesteydelser til edb-afdelingen

d) procedurerne for udvælgelse af undersøgelseskontrakter er ikke fuldstændig gennemsigtige, og da der heller ikke foretages fyldestgørende kontrol af styringen af dette udgiftsområde, er der en øget risiko for fejl.

18. Retten konstaterede, at en række udbudsprocedurer i forbindelse med administrative udgifter var blevet afholdt halvt inde i regnskabsåret. Disse udbud blev ikke averteret på det lokale marked i regionale aviser, og der blev derfor ikke indsendt mange bud. Alligevel besluttede centret at udvælge kontrahenter.

19. Der foreligger ikke en klar plan for edb-afdelingens udgifter, og det medfører, at der tildeles kontrakter, uden at man nødvendigvis har opnået den laveste pris. Dette skyldes navnlig, at kontrakterne tildeles helt vilkårligt. En lokal leverandør fik tildelt tre kontrakter på i alt ca. 75 600 ECU alene i 1997 efter et begrænset udbud eller uden nogen form for udbudsprocedure.

Balancen

20. Anlægsaktiverne, som der fandtes en ajourført mængde- og værdifortegnelse over, er opført på balancen for 1997 med 1 501 171 ECU til anskaffelsesværdien for udstyr og inventar.

21. Som Retten bemærkede det sidste år (8), har centret påtaget sig ansvaret for at forvalte omfattende likvide midler. Centret fik i 1997 152 280 ECU i bankrenter mod 286 486 ECU i 1996, og der er således sket en væsentlig forbedring i løbet af det sidste år. Alligevel henstiller Retten, at centret tilpasser sit træk på de kvartalsvise overførsler fra Kommissionen yderligere, og at det kun anmoder om de beløb, der er nødvendige for at dække de faktiske behov for likvide midler på kort sigt. Endvidere bør centret fastlægge en klar kreditpolitik i forbindelse med betaling af leverandører. I nogle tilfælde var der afholdt betalinger, uden at man havde udnyttet de eksisterende kreditbetingelser.

22. Balancen omfatter et beløb på 678 514 ECU vedrørende »Momstilgodehavender«, hvoraf 371 843 ECU vedrører momstilgodehavender hos de tyske skattemyndigheder, 290 887 ECU momstilgodehavender hos de græske skattemyndigheder og 15 784 ECU momstilgodehavender hos andre medlemsstater. Ansatte ved de tyske skattemyndigheder har erklæret, at de vil foretage stedlig revision af de fremsatte anmodninger, inden de foretager tilbagebetaling. De græske skattemyndigheder betalte de skyldige beløb vedrørende regnskabsårene 1995 og 1996 til centret i 1998. Det henstilles, at centret fremsender anmodningen om tilbagebetaling vedrørende 1997 til de græske myndigheder og alle andre betalingsanmodninger til de øvrige medlemsstater hurtigst muligt. Fremover bør det undgås, at anmodningerne om tilbagebetaling af moms fremsendes med så store forsinkelser.

Revision af centrets lokale- og personaleforhold

De midlertidige lokaler

23. Som Retten bemærkede det sidste år (9), måtte centret investere 44 mio. GRD eller ca. 125 000 ECU i indretning af midlertidige lokaler, så de kunne bruges og var »indflytningsklare«. Centret forklarede, at det havde afholdt disse udgifter for at kunne fungere effektivt.

24. Lejeaftalen er vagt formuleret, og det er hovedårsagen til, at det er uklart, hvem der senere vil skulle dække disse omkostninger.

25. Centrets bestyrelse bør sørge for, at det løsøre, der er investeret i, overflyttes til den nye bygning, der er under opførelse, og at der, overalt hvor det er berettiget, træffes alle nødvendige forholdsregler til at sikre, at udgifter afholdt til bestemte former for nagelfaste genstande refunderes.

Den permanente bygning

26. Centret og den græske stat undertegnede den 22. juni 1995 en grundaftale om opførelsen af den permanente bygning.

Centrets betalinger til den græske stat

27. I henhold til ovennævnte aftale skulle centret betale den græske stat 6 879 750 ECU i fire lige store rater på 1 719 937 ECU. De to første blev betalt henholdsvis i december 1995 og i september 1996, og den tredje rate forfaldt til betaling 1. september 1997. Budgetmyndigheden godkendte, at den tredje rate kunne betales i december 1997, men navnlig fordi byggearbejdet ikke er kommet ret langt, og fordi OEK (arbejdstagernes boligorganisation), den organisation, den græske stat har udpeget til at forvalte projektet, ikke har afleveret noget regnskab, er raten endnu ikke blevet betalt. Den sidste rate skal betales, når bygningen afleveres.

Byggearbejdets nuværende stade

28. Grundstenen til bygningen blev officielt lagt den 6. september 1997 efter en udbudsprocedure. Kontrakten på i alt 1 048 mio. GRD (eller ca. 3,1 mio. ECU omregnet på grundlag af dagskursen 1 ECU = 345 GRD) blev undertegnet den 31. oktober 1997. De endelige byggeplaner blev godkendt i maj 1998 efter indarbejdning af visse nødvendige ændringer, hvis anslåede finansielle effekt vil bringe de samlede omkostninger op på ca. 1 720 mio. GRD (eller ca. 5 mio. ECU).

29. På nuværende tidspunkt er udgravningsarbejdet næsten afsluttet, og fundamentet er ved at blive lagt. Kontrahenten fremsendte en første opgørelse over udgifter på 73 360 000 GRD (eller ca. 215 000 ECU) til OEK til betaling ved udgangen af marts 1998. Det skal bemærkes, at OEK vil få 5 % i provision for de tjenester, den yder centret.

30. Hvis det budget, kontrahenten har fremlagt, bruges som beregningsgrundlag, skulle de faktiske udgifter ved udgangen af 1998 ikke overstige det beløb, centret har betalt som forskud til den græske stat i 1995 og 1996. Disse udgifter forventes at nå op på 1 000 mio. GRD (eller ca. 2,9 mio. ECU).

31. Retten henstiller derfor, at den tredje rate først betales, når:

a) der er afholdt faktiske udgifter til et beløb, der er acceptabelt i forhold til de tidligere udbetalte forskud

b) OEK har afleveret en detaljeret beretning udarbejdet på grundlag af det regnskab, kontrahenten faktisk har forelagt

c) centret har foretaget den nødvendige kontrol af denne beretning.

Færdiggørelse af bygningen

32. Der skal afholdes yderligere udgifter, inden bygningen bliver »anvendelig«. Det drejer sig navnlig om køb af møbler og inventar samt installation af specialiseret udstyr. Det anslås, at differencen mellem det samlede budget for bygningen på 6,9 mio. ECU og de samlede udgifter, der som anført ovenfor anslås til 5 mio. ECU, andrager 1,9 mio. ECU, selv når der tages højde for inflation, OEK's provision mv.

33. På nuværende tidspunkt foreligger der ingen aftale om, hvilken slags anlægsaktiver der skal finansieres med ovennævnte beløb på 1,9 mio. ECU, og om det er centret eller OEK, der skal købe dem.

34. Det henstilles, at der opstilles en detaljeret liste over de erhvervelser, der skal finansieres med ovennævnte beløb, og med angivelse af, hvem der skal have ansvaret for disse indkøb. Denne liste skal godkendes af Europa-Parlamentet.

35. Efter den nylige justering af drakmen skal det endvidere fastsættes, hvilken omregningskurs den græske stat skal anvende, når den forelægger sine udgiftsanmeldelser.

Personale

36. Stillingsfortegnelsen for 1997 omfattede 81 faste og midlertidige stillinger i følgende lønklasser: 25 A, 11 LA, 15 B, 27 C og tre D.

37. På nuværende tidspunkt arbejder der 68 tjenestemænd i centret, 61 i Thessaloniki, tre i Bruxelles, og fire er på orlov (tjenestefrihed af personlige årsager). Yderligere 26 personer arbejder som nationale eksperter, lokalt ansatte og hjælpeansatte.

Konklusion

38. Centret bør overalt overholde kravet om at gennemføre udbudsprocedurer eller indhente andre tilbud. Endvidere bør det altid overholde de lokale skatteregler og gøre udvælgelsesprocedurerne i forbindelse med undersøgelseskontrakter mere gennemskuelige (jf. punkt 17 19).

39. Selv om der blev konstateret væsentlige forbedringer med hensyn til størrelsen af den likvide beholdning og indestående på bankkonti, bør centret tilpasse sit træk på de kvartalsvise overførsler fra Kommissionen yderligere og kun anmode om beløb til dækning af de faktiske likviditetsbehov på kort sigt. Der bør også fastlægges en klar kreditpolitik i forbindelse med betaling af leverandører (jf. punkt 21).

40. Retten henstiller, at centret fremsender anmodningen om tilbagebetaling af moms for 1997 til de græske skattemyndigheder og alle andre betalingsanmodninger til de andre medlemsstater hurtigst muligt (jf. punkt 22).

41. Centret bør overvåge opførelsen af den permanente bygning nøje. Endvidere bør der opstilles en detaljeret liste over de anlægsaktiver, der skal erhverves med de 1,9 mio. ECU med angivelse af, hvem der skal være ansvarlig for disse indkøb. Denne liste skal godkendes af budgetmyndigheden (jf. punkt 26 35).

Vedtaget af Revisionsretten i Luxembourg på mødet den 26. november 1998.

På Revisionsrettens vegne

Bernhard FRIEDMANN

Formand

Tabel 1 Balance pr. 31. december 1997

>TABELPOSITION>

>TABELPOSITION>

Kilde: Centrets årsregnskab for 1997.

>TABELPOSITION>

>TABELPOSITION>

>TABELPOSITION>

(1) EFT L 39 af 13.2.1975, s. 1.

(2) EFT L 181 af 23.7.1993, s. 11.

(3) EFT L 164 af 24.6.1976, s. 1.

(4) EFT L 181 af 23.7.1993, s. 15.

(5) I overensstemmelse med artikel 67 i Rådets forordning (EØF) nr. 1948/93 om ændring af Rådets forordning (EØF) nr. 1416/76 opstillede og godkendte centrets bestyrelse forvaltningsregnskabet for regnskabsåret 1997 den 13. marts 1998 og sendte det til Kommissionen og Revisionsretten. Retten modtog regnskabet den 3. april 1998. I tabellerne vedføjet som bilag til denne beretning vises regnskabet i oversigtsform.

(6) Beretning om regnskab for regnskabsåret 1996 og forvaltning af Det Europæiske Center for Udvikling af Erhvervsuddannelse, EFT C 393 af 29.12.1997, s. 1.

(7) Beretning om regnskab for regnskabsåret 1996 og forvaltning af Det Europæiske Center for Udvikling af Erhvervsuddannelse, EFT C 393 af 29.12.1997, s. 1.

SVAR FRA CEDEFOP's BESTYRELSE

Måden, hvorpå Revisionsretten har fremsat sine bemærkninger, giver centrets bestyrelse mulighed for at svare direkte. Bestyrelsen anvender den samme opstilling som i Rettens bemærkninger og konklusioner. Nummereringen af de annoterede punkter svarer til den, der er anvendt i Rettens beretning.

11. Centret forstår Rettens bemærkninger, men tilføjer følgende betragtninger. På grund af ændringen af beslutningen om oprettelse af forskudsforvaltning, og hvilke udgifter der afholdes over denne, herskede der forvirring med hensyn til de udgifter, der var dækket i den tidligere ordning. I mellemtiden har centret truffet de nødvendige foranstaltninger for at sikre, at det ikke sker igen, og har sørget for, at det nye regnskabssystem har tilstrækkelige interne kontrolmekanismer.

14. Retten har ret, når den påpeger, at stigningen i bevillinger fremført til 1998 især skyldtes centrets beslutning om ikke at tillade betaling af den tredje rate af den nye bygning til de græske myndigheder, før bestemte væsentlige forudsætninger (som var aftalt med Kommissionen og godkendt af den græske regering) var blevet opfyldt. De facto var opførelsen af bygningen ikke nået så langt, at denne rate kunne betales. Betalingen af den tredje rate af den nye bygning skete først efter modtagelse fra den græske regering af

- de endelige planer

- detaljerede finansielle oplysninger med en klar opstilling over omkostninger under hensyntagen til forbedringerne i forhold til de oprindelige forslag

- angivelse af betalinger, som allerede var ydet på grundlag af det udførte arbejde.

Opførelsen af bygningen har ikke været forsinket eller afbrudt. Centret har kunnet holde sin hårde kurs. CEDEFOP's interimsrapport om den nye bygning fra slutningen af juni 1998, som Europa-Parlamentet havde anmodet om, indeholder en klar vurdering af situationen.

15. I overensstemmelse med Rettens erklæring anmodede centret i løbet af året om betaling af tilskuddet til dækning af likviditetsbehov. I slutningen af 1997 bad CEDEFOP dog, efter finansinspektørens råd, om overførsel af et beløb af tilskuddet svarende til de indgåede forpligtelser. Dette beløb modtoges i løbet af januar 1998. Derfor anmodede Centret ikke om den første rate af 1998-tilskuddet.

17.a. Centret bekræfter endnu engang, at det holder fast ved konkurrenceprincippet, selv om det ikke altid har været muligt at overholde det på grund af forsinkelserne i forbindelse med gennemførelsen af udbudsprocedurer og centrets behov for hurtigt at etablere sig i Thessaloniki. Det skal dog bemærkes, at CEDEFOP mere eller mindre opnåede fuld drift i 1997 og gennemførte de fleste udbudsprocedurer for administrative udgifter og en indkaldelse af interessetilkendegivelser for kontormøbler.

17.b. Efter to år i Grækenland har centret nu erfaring på dette område og vil sørge bedre for, at fejl, som de få indtrådte, vil blive undgået.

17.d. I forbindelse med de operationelle udgifter gennemførte centret en indkaldelse af interessetilkendegivelser (EFT S 107 af 5.6.1997 og EFT C 214 af 16.7.1997). Efter at have opgjort resultaterne af denne indkaldelse er alle de indgåede kontrakter blevet baseret på et begrænset udbud under anvendelse af disse resultater. Denne fremgangsmåde har haft en positiv indflydelse på kvaliteten af vore eksterne kontrahenter.

Medens administrationen venter på at få mulighed for at kontrollere kontrakternes forløb ved hjælp af den nye software, som i øjeblikket er under udvikling i CEDEFOP, har den i mellemtiden, som følge af Revisionsrettens bemærkninger under dens besøg i centret, udarbejdet en standardcheckliste, som skal ledsage de enkelte kontrakter og således sikre, at deres forløb overvåges nøje.

18. Først efter at presserende personale- og organisationsproblemer som følge af flytningen var blevet løst tilfredsstillende, var det muligt at få et overblik over situationen med hensyn til kontrakter vedrørende administrative udgifter og at træffe forberedelser til gennemførelse af hensigtsmæssige udbudsprocedurer. Dette forklarer, hvorfor disse procedurer blev gennemført i løbet af regnskabsåret og ikke inden. I begyndelsen så det ud til, at offentliggørelse i EF-Tidendes specielle S-serie var den mest hensigtsmæssige måde, men i betragtning af det beskedne resultat, som Retten peger på, konkluderede centret, at det burde gå anderledes frem. Derfor blev den følgende udbudsprocedure i medfør af bestyrelsens beslutning også offentliggjort i den lokale presse, og denne fremgangsmåde vil blive fulgt i fremtiden.

19. Rettens bemærkninger, som i virkeligheden gælder 1997, afspejler, at centret hurtigt anskaffede IT-udstyr, som kunne støtte dets fornyede og ekspanderende virksomhed. Den succes, som vore elektroniske links har opnået med vore kunder og partnere, ville ikke have været mulig uden denne noget robuste fremgangsmåde. Centret har i mellemtiden udarbejdet en kort-/mellemfristet plan for informatik (hardware, software og uddannelse) og vil snart afslutte udbudsprocedurerne for udstyr til den nye bygning.

21. Centret vil prøve at forbedre de likvide midler yderligere. Det er dog yderst vanskeligt at fastlægge en klar kreditpolitik på grund af det underudviklede bank- og betalingssystem i Grækenland.

22. Den 8. oktober 1998 modtog centret tilbagebetaling af moms fra de tyske skattemyndigheder for årene 1995 1997.

Angående momsanmodningen til de græske skattemyndigheder, skyldes forsinkelsen især den store arbejdsbyrde, som specielt skyldes flytningen fra Berlin til Thessaloniki. Endvidere kræver de græske skattemyndigheder lister vedlagt alle originalfakturaer. Dette indebærer naturligt en større arbejdsbyrde for de ansatte, der har til opgave at klargøre disse dokumenter. Anmodningen for regnskabsåret 1997 blev fremsat den 11. juni 1998; centret forventer således at få pengene tilbagebetalt inden slutningen af 1998. Centret overvejer i øjeblikket at træffe passende interne organisatoriske foranstaltninger, som vil gøre det muligt at fremsætte anmodninger med kortere mellemrum.

28. 30. Centret følger opførelsen af den nye bygning på nært hold og aflægger rapport hvert halve år, som anmodet af Europa-Parlamentet. Den sidste rapport (ultimo juni 1998) indeholder meddelelse om, at bygningen vil blive færdig til tiden og inden for det oprindeligt planlagte budget. Hvor langt byggeriet er nået, fremgår af centrets internetside (http://www.cedefop.gr/documents/archives.html).